**Ministru kabineta noteikumu projekta**

**"Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi" (turpmāk – noteikumu projekts) paredz noteikt jaunu kārtību, kādā brīvprātīgā darba veicējiem tiks kompensēti izdevumi par līgumā noteikto uzdevumu veikšanu, kas būs noslēgts starp Valsts probācijas dienestu (turpmāk – Dienests) un brīvprātīgā darba veicēju (turpmāk – brīvprātīgais). Noteikumu projekts noteiks to izdevumu sarakstu un attiecīgās kompensācijas apmēru, kuru tiesīgs būs saņemt brīvprātīgais. Papildus noteikumu projekts nosaka kārtību, kādā brīvprātīgajam jāiesniedz iesniegums un dokumenti, lai saņemtu izdevumu kompensāciju. Tiesību akts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis" un vienlaicīgi zaudēs spēku Ministru kabineta 2008. gada 15. aprīļa noteikumi Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru". |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts probācijas dienesta likuma 23. panta trešā daļa un pārejas noteikumu 15. punkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Noteikumu projekts ir sagatavots, lai nodrošinātu Dienestā vienotu pieeju, kādā brīvprātīgie saņem izdevumu kompensāciju par līgumā par brīvprātīgo darbu (turpmāk – līgums) noteikto uzdevumu izpildi, kā arī kompensācijas apmēru. Brīvprātīgie Dienestā ir būtisks resurss drošākas sabiedrības veidošanā, jo noziedzīgie nodarījumi ietekmē visas sabiedrības drošību. Turklāt sabiedrības iesaistīšana ir veids, kā var risināt dažādas sociālās problēmas, kā arī darboties noziedzības prevencijas jomā, kas ir saistīta ar resocializācijas pasākumiem probācijas klientiem. Noteikumu projekts izstrādāts, ņemot vērā Valsts probācijas dienesta likuma 23. pantā un 231. pantā noteiktās prasības, kas attiecas uz brīvprātīgajiem, Brīvprātīgā darba likumu, kurā definēti brīvprātīgā darba organizēšanas nosacījumi un prasības, brīvprātīgā darba organizētāja pienākumi, kas noteic, ka brīvprātīgā darba organizētājam ir jāsedz ar brīvprātīgā darba veikšanu saistītos izdevumus, ja tādi ir paredzēti līgumā.Dienests ar brīvprātīgo slēdz līgumu, kurā tiek atrunāts, kādos gadījumos un par kādiem personificētajiem izdevumiem brīvprātīgais saņem izdevumu kompensāciju. Noteikumu projektā ir atrunāts izdevumu kompensācijas maksimālais apmērs, savukārt līgumā tiek noteikts izdevumu kompensācijas limits attiecīgajā gadā saskaņā ar piešķirtajiem valsts budžeta līdzekļiem.Izstrādājot noteikumu projektu tika ņemtas vērā likuma "Par iedzīvotāju ienākuma nodokli" 9. panta pirmās daļas 44. punktā ietvertās normas par brīvprātīgā darba veicēja personificēto izdevumu kompensācijām, kuras atbilstoši brīvprātīgā darba līguma noteikumiem sedz brīvprātīgā darba organizētāji.Ministru kabineta 2008. gada 15. aprīļa noteikumi Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru" šobrīd ir novecojuši, jo tajos figurē termini, kas neatbilst Brīvprātīgā darba likumā noteiktajiem terminiem, piemēram, "brīvprātīgā probācijas darbinieka" vietā ir "brīvprātīgā darba veicējs", "līdzdarbības līguma" vietā tiek lietots termins "līgums", "atlīdzības" vietā – "kompensācija" par izdevumiem, kas radušies brīvprātīgā darba uzdevumu izpildes laikā. Papildus, Dienestam attīstot brīvprātīgo piesaistes un līdzdarbības formas, tiek definētas jaunas izdevumu pozīcijas, kuras minētajos Ministru kabineta noteikumos nav atrunātas, kā arī nav atrunāti gadījumi, kad Dienestam ir tiesības atteikt izmaksāt kompensāciju. Vienlaikus pašreizējais regulējums ietver sevī normas, kuras ir iekļautas citos, augstāka spēka ārējos normatīvajos aktos, kā, piemēram, to, ka brīvprātīgā darba veicēju jāapdrošina pret nelaimes gadījumiem, nosaka Brīvprātīgā darba likums un nav nepieciešama šīs normas dublēšana zemāka spēka normatīvajos aktos. Tādēļ ir sagatavots jauns noteikumu projekts, kurš ir tapis saskaņā ar Dienestā esošo brīvprātīgo piesaistes praksi un aktuālajiem normatīvajiem aktiem. Saskaņā ar Valsts probācijas dienesta likuma 23. panta pirmajā daļā noteikto, brīvprātīgie Dienestā var iesaistīties dažādu uzdevumu izpildē:1) izlīguma procesa organizēšanā un vadīšanā, kur brīvprātīgie izlīguma starpnieki vada sarunas starp cietušo un probācijas klientu, lai iesaistītās puses spētu sasniegt pieņemamu un taisnīgu risinājumu konfliktā, kurš radies noziedzīga nodarījuma rezultātā;2) resocializācijas pasākumu īstenošanā probācijas klientiem, kur brīvprātīgie iesaistās kā līdzgaitnieki probācijas klientiem vecumā no 14 gadiem līdz 25 gadiem, pavadot ar probācijas klientiem brīvo laiku sociāli atbalstāmā veidā, iedrošinot viņus uzlabot sociālās prasmes, pieņemt atbildīgus lēmumus un saskatīt dzīvē jaunas perspektīvas. Brīvprātīgais var piedalīties atbalsta un atbildīguma apļos, lai sniegtu personām, kuras ir izdarījušas smagus noziedzīgus nodarījumus, tostarp dzimumnoziegumus, iespēju veiksmīgāk iekļauties darba tirgū un sabiedrībā;3) izpētes un analītiskajā darbā probācijas un izlīguma procesa jomā. Izpētes un analītiskajā darbā brīvprātīgajiem ir iespējas organizēt un veikt aptaujas, apstrādāt un analizēt datus, sagatavot analītiskus ziņojumus par veikto. Tas sniegs iespēju sabiedrībai labāk izprast probācijas darba nozīmi sabiedrības drošības veicināšanā; 4) līdzdarboties Dienesta organizēto pasākumu īstenošanā. Brīvprātīgajiem ir iespējas iesaistīties Dienesta informatīvo pasākumu, semināru, lekciju un citu aktivitāšu organizēšanā un vadīšanā.Lai nodrošinātu brīvprātīgo mobilitāti un efektīvu uzdevumu izpildi, noteikumu projekts Dienesta brīvprātīgajiem paredz saņemt izdevumu kompensāciju par sabiedriskā transporta ceļa izdevumiem uz līgumā noteikto uzdevumu izpildes vietu, kā arī uz atbalsta pasākumiem, kas vērsti uz līgumā noteikto uzdevumu izpildi, ietverot brīvprātīgā dalību mācībās, semināros, konferencēs, individuālajās un grupu konsultācijās (turpmāk – atbalsta pasākumi) no līgumā norādītās brīvprātīgā faktiskās dzīvesvietas un atpakaļ. Noteikumu projekts paredz brīvprātīgajiem segt arī degvielas izdevumus no līgumā norādītās brīvprātīgā faktiskās dzīvesvietas līdz vietai, kur brīvprātīgais pilda līgumā noteikto uzdevumu vai kur notiek atbalsta pasākumi (piemēram, mācības, konferences, supervīzija, kolēģu konsultācija u.c.) un atpakaļ, ja brīvprātīgais lieto savā īpašumā vai valdījumā esošu transportlīdzekli – 0,11 *euro* par katru nobraukto kilometru, ņemot vērā Ministru kabineta pieņemtos grozījumus likumā "Par akcīzes nodokli", kas paredz akcīzes nodokļa celšanu naftas produktiem 2018.gadā, tādējādi noteikumu projektā ir paredzēta vidējā degvielas cena. Degvielas izdevumu apmaksa tiek veidota, ņemot vērā Dienesta līdzšinējo praksi – vidējie aprēķini par brīvprātīgo izdevumiem degvielas iegādei, lai izpildītu Dienesta uzdevumu (nobrauktā kilometrāža, automašīnas degvielas patēriņš uz 100 km). Noteikumu projekts paredz, ka izdevumu kompensācijas apmērs par minētajiem izdevumiem nedrīkst pārsniegt 50,00 *euro* mēnesī. Pirmos brīvprātīgos 2009. gadā Dienestā iesaistīja izlīguma procesa organizēšanā un vadīšanā, līdz ar to ir izveidojusies veiksmīga prakse brīvprātīgo koordinēšanā, mācību procesa, profesionālās pilnveides un citu pasākumu organizēšanā, piemēram, pasākuma "Izlīguma nedēļa" īstenošanā. Šobrīd Dienestā aktīvi darbojas 16 brīvprātīgie izlīguma procesa starpnieki. Brīvprātīgie starpnieki konsultē cietušo un personu, kura izdarījusi noziedzīgu nodarījumu, izskaidrojot izlīguma procesa mērķi un norisi, kā arī vada izlīguma procesa sarunas. Noteikumu projekts paredz brīvprātīgajam, kurš organizē un vada izlīguma procesu, kompensēt izdevumus par kancelejas precēm, telefona sakariem un pasta izdevumiem 10,00 *euro* apmērā par vienu novadīto izlīguma procesu. Minētajā izdevumu kompensācijā ir aprēķināta ņemot vērā Dienesta līdzšinējo praksi, respektīvi, cik brīvprātīgais patērē materiāltehniskos resursus viena izlīguma procesa organizēšanai un vadīšanai. Piemēram, nepieciešamo materiālu izdruka - iesniegumi, apliecinājumi, aptaujas anketas, izlīguma dokumenti, kurus izlīguma puses paraksta izlīguma procesa ietvaros, parakstīto dokumentu u.c. dokumentu sūtījumi pa pastu Dienesta struktūrvienībai vai izlīguma pusēm, kā arī telefonsarunas ar izlīguma iesaistītajām pusēm un Dienesta amatpersonu. Izdevumu kompensācija par novadītajiem izlīgumiem tiek aplikta ar iedzīvotāja ienākuma nodokli. Izlīguma procesa organizēšana un vadīšana brīvprātīgajam nav peļņas darbs, tādēļ brīvprātīgais viena gada ietvaros var vadīt ne vairāk kā 20 izlīguma procesus, ņemot vērā to, ka izlīguma procesa organizēšana un vadīšana ir saistīta ar psihoemocionālu slodzi. Attīstot brīvprātīgo kustību Dienestā, projekta Nr. LV08/1 "Alternatīvu brīvības atņemšanai sekmēšana (ieskaitot iespējamo pilotprojektu elektroniskajai uzraudzībai)" ietvaros no 2015. gada septembra līdz 2017. gada aprīlim mācības pabeidza 93 brīvprātīgie līdzgaitnieki. No 2017. gada maija brīvprātīgo līdzgaitnieku piesaisti un mācības turpina Dienests. No 2017. gada maija līdz 2017. gada novembrim tika apmācīti 15 brīvprātīgie līdzgaitnieki. Kopumā mācības ir pabeiguši 108 brīvprātīgie līdzgaitnieki un no 2015. gada līdzgaitniecībā tika iesaistīti 66 probācijas klienti. Turpinot minēto praksi un ņemot vērā sabiedrības pausto interesi par iesaistīšanos līdzgaitniecībā, Dienests plāno līdzgaitniecībā plašāk iesaistīt probācijas klientus, kuri tiks nosacīti pirms termiņa atbrīvoti no soda izciešanas un personas, kurām piemērots papildsods – probācijas uzraudzība. Brīvprātīgo uzdevumi, kas saistīti ar resocializācijas pasākumiem probācijas klientiem (līdzgaitniecība un atbalsta un atbildīguma apļi), paredz kopējas aktivitātes, kas vērstas uz sociāli atbalstāmas domāšanas un uzvedības veicināšanu. Minēto uzdevumu izpildei noteikumu projekts paredz kompensāciju 30,00 *euro* apmērā viena probācijas klienta aktivitātēm mēneša ietvaros. Atšķirībā no pašreizējā regulējuma, noteikumu projekts nosaka, ka brīvprātīgajam, lai saņemtu izdevumu kompensāciju, iesniegumam jāpievieno izdevumus apliecinošos dokumentus, kā arī Dienestam ir tiesības atteikt izdevumu kompensāciju, ja:1) izdevumi neatbilst līgumā noteiktajiem uzdevumiem;2) izdevumi nav pamatoti ar attiecīgiem dokumentiem;3) nokavēts līgumā noteiktais termiņš vai arī brīvprātīgais nav piecu dienu termiņā, pēc Dienesta lūguma par precizēta iesnieguma vai izdevumus apliecinošu dokumentu iesniegšanas, iesniedzis Dienesta pieprasītos dokumentus;4) brīvprātīgais ir apzināti sniedzis nepatiesas ziņas, kas ietekmē izdevumu kompensācijas izmaksu. Nobeigumā noteikumu projekts paredz atzīt par spēku zaudējušiem Ministru kabineta 2008. gada 15. aprīļa noteikumus Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru". |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz: 1) noziedzīgu nodarījumu rezultātā cietušajām personām;2) probācijas klientiem; 3) Dienesta nodarbinātajiem;4) brīvprātīgā darba veicējiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz minimāli paaugstināt administratīvo slogu, tā kā noteikumu projekts paredz Dienesta nodarbinātajiem izvērtēt brīvprātīgā iesniegto izdevumus apliecinošo dokumentu pamatotību.  |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupām, ko veido fiziskas personas, nepārsniedz 200 *euro*, bet Dienestam un juridiskajām personām – 2000 *euro*. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties noteikumu projekta izstrādes procesā piedaloties sabiedriskajā apspriedē. Sabiedrības pārstāvji informēti par sabiedrisko apspriedi noteikumos Nr. 970 noteiktajā kārtībā, publicējot paziņojumu par līdzdalības procesu Dienesta mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. Projekta dokumentācija publicēta Dienesta mājaslapas www.probacija.lv sadaļā "Sabiedrības līdzdalība" līdz ar paziņojuma par līdzdalības procesu izsludināšanu. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties projekta izstrādes posmā, izsakot iebildumus vai priekšlikumus attiecībā uz projektu sabiedriskajā apspriedē. Sabiedriskā apspriede norisinājās 2018. gada 3. janvārī VPD telpās Rīgā, Dzirnavu ielā 91. Projekta dokumentācija publicēta Dienesta mājaslapā, adrese: <http://www.probacija.lv/sabiedrbasldzdalba>, Tieslietu ministrijas tīmekļvietā, adrese:<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietā, adrese: <https://www.mk.gov.lv/content/ministru-kabineta-diskusiju-dokumenti>, līdz ar paziņojuma par līdzdalības procesu izsludināšanu 2017. gada 13. decembrī. |
| 3. | Sabiedrības līdzdalības rezultāti | Uz 2018. gada 3. janvāra sabiedrisko apspriedi ieradās viens sabiedrības pārstāvis – privātpersona. Privātpersona izteica vienu priekšlikumu palielināt degvielas kompensācijas apmēru par vienu nobraukto kilometru no 0,10 *euro* uz 0,11 *euro*, ņemot vērā vidējās degvielas cenas Latvijā. Priekšlikums tika ņemts vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Eglons 67244846

andris.eglons@vpd.gov.lv